Birtokvédelem
Ügyleírás
A polgári törvénykönyvről szóló 2013. évi V. törvény 5:1. §-a alapján „Birtokos az, aki a dolgot sajátjaként vagy a dolog időleges birtokára jogosító jogviszony alapján hatalmában tartja.”

Birtokvédelem illeti meg a birtokost, ha a birtokától jogalap nélkül megfosztják vagy birtoklásában jogalap nélkül háborítják. 

Birtokvédelmet annál a jegyzőnél lehet kérni, amelynek az illetékességi területén a birtoksértés megvalósult. Azonban csak abban az esetben lehet kérni birtokvédelmet, ha a birtokháborítás 1 éven belül történt meg. 1 éven túli birtoksértés esetén a bíróságnak van illetékessége eljárni. Az eljárás során a kérelmezőnek azt kell bizonyítani, hogy birtokban volt és a birtokot tőle jogellenesen elvonták, illetve birtoklását zavarták. 
Birtokvédelmi kérelmet szóban vagy írásban lehet előterjeszteni. Írásbeli előterjesztésnél eggyel több példányba kell foglalni, mint amennyi féllel szemben a birtokvédelmet kérik.

A kérelemhez mellékelni kell a kérelemben foglaltak igazolására szolgáló bizonyítékokat.  

A birtokvita eldöntéséhez szükséges tényállás megállapítása során a jegyző a felek által előterjesztett, valamint a bizonyítási eljárás során megismert bizonyítékokat szabadon mérlegeli.

A birtokvita eldöntéséhez szükséges tényeket annak a félnek kell bizonyítania, akinek érdekében áll, hogy azokat a jegyző valósnak fogadja el.

A bizonyítékok bemutatása a felek kötelezettsége, az elő nem terjesztett bizonyítékok beszerzésére a jegyző nem köteles. Amennyiben a felek által nem kerül csatolásra valamennyi, az ügy érdemi eldöntéséhez szükséges bizonyíték, a jegyző további bizonyítékok beszerzésére hiánypótlást nem rendelhet el, tehát a rendelkezésére álló bizonyítékok alapján kell döntést hoznia.

Mind a kérelmező fél, mind az ellenérdekű fél az eljárási határidő leteltét megelőző 5. napig terjeszthet elő bizonyítékokat, illetve tehet írásbeli vagy szóbeli nyilatkozatot. Ezt követően a jegyző a bizonyítási eljárást befejezi, s a rendelkezésre álló bizonyítékok alapján meghozza határozatát.

Csatolandó mellékletek:
- a kérelemben foglalt tények igazolására szolgáló bizonyítékok,

- Képviselő eljárása esetén a képviselő meghatalmazása,

Kérelem kötelező tartalmi elemei:

· birtokvédelmet kérő adatai: név, lakcím, székhely
· ellenérdekű fél adatai: név, lakcím, székhely
· birtokvitával érintett dolog megnevezése
· a birtoksértés rövid leírása
· birtoksértő magatartás fennállásának időpontja, abban az esetben ha folyamatosan fennáll a birtoksértés akkor a kezdő időpontot kell megjelölni
· jegyző döntésére irányuló kifejezett kérelem
· dátum, aláírás
Benyújtás módja
- személyesen,(3780 Edelény, István király útja 52.)

- postai úton, (3780 Edelény, István király útja 52.)

- ügyfélkapun keresztül

Eljárás illetéke
Az eljárás illetékmentes

Eljáró szervezeti egység
Edelényi Közös Önkormányzati Hivatal Jegyzője

Edelényi Közös Önkormányzati Hivatal – Hatósági Osztály

3780 Edelény, istváni király útja 52.

Telefon: +36 48/524-100

Hivatali Kapu:

Rövid név: EDELENY

KRID azonosító: 650216114
Illetékességi terület
Edelény város közigazgatási területén megvalósuló birtoksértő magatartás
Ügyintézési határidő
15 nap
Felettes szerv/jogorvoslat

A döntés ellen fellebbezésnek helye nincs, de a kézbesítésétől számított tizenöt napon belül a Kazincbarcikai Járásbíróságtól kérni lehet a döntés megváltoztatását.
A keresetlevelet a jogi képviselő nélkül eljáró fél papír alapon nyújthatja be az Edelényi Közös Önkormányzati Hivatal Jegyzőjénél a Kazincbarcikai Járásbírósághoz címezve. A jogi képviselővel eljáró fél a keresetlevelet elektronikus úton köteles benyújtani a www.edeleny.hu Önkormányzati portál elektronikus ügyintézés menüpont alatt található űrlap használatával. 

A bírósági eljárás illetéke 18 000 forint.

Az eljárás jogi alapja
- a Polgári Törvénykönyvről szóló 2013. évi V. törvény (5:1. §-5:8. §)

- 17/2015. (II.16.) Kormányrendelet a jegyző hatáskörébe tartozó birtokvédelmi eljárásról

- az általános közigazgatási rendtartásról szóló 2016. évi CL. törvény (végrehajtási szakaszban)

- a bírósági végrehajtásról szóló 1994. évi LIII. törvény

